**นกหัวขวาน** เป็นนกวงศ์หนึ่ง ในอันดับนกหัวขวานและนกโพระดก (Piciformes) ใช้ชื่อวงศ์ว่า Picidae เป็นนกที่มีสามารถไต่ขึ้นลงตามต้นไม้ได้ดีเป็นแนวตั้ง ด้วยขาที่สั้น และเล็บที่แหลมคม ส่วนใหญ่มีนิ้วหน้า 2 นิ้ว นิ้วหลัง 2 นิ้ว (ขณะที่บางชนิดจะมีเพียง 3 นิ้ว หรือบางชนิดก็มีนิ้วยื่นไปข้างหน้า) เล็บมีความคมและแข็งแรง หางมักจะแข็งมากและเป็นรูปลิ่ม ใช้ช่วยยันต้นไม้ขณะไต่ขึ้นลงตามลำต้น นกหัวขวานเป็นนกประเภทอยู่รู หรืออยู่อาศัยตามโพรงไม้ ตามปกติแล้วมักจะเลือกสถานที่ทำรังโดยใช้จะงอยปากที่แข็งแรงเจาะต้นไม้จนเป็นโพรงใหญ่ ขนาดที่ตัวของนกเองจะเข้าออกได้อย่างสะดวก นกหัวขวานเป็นนกที่ปกติจะอาศัยอยู่เพียงลำพัง ไม่มีพฤติกรรมอยู่รวมกันเป็นฝูงเหมือนนกอื่น ๆ ถ้าหากมีนกอื่นรุกล้ำเข้ามา จะส่งเสียงร้อง "แก๊ก ๆ ๆ" ดังกังวาลเพื่อเตือน อย่างไรก็ตาม ตัวเมียก็มีส่วนช่วยเลือกสถานที่ทำรังเหล่านี้ด้วย ส่วนมากมักชอบไม้เนื้ออ่อน ซึ่งในฤดูแล้ง ต้นไม้เหล่านี้จะทิ้งใบ แต่บางครั้งจะทำรังตามต้นไม้แห้ง ๆ หรือต้นมะพร้าวหรือต้นปาล์ม

จุดเด่นของนกหัวขวานก็คือ สามารถใช้จะงอยปากที่แหลมยาวและแข็งแรงเหมือนลิ่ม เจาะลำต้นของต้นไม้ใหญ่ประเภทไม้ยืนต้นจนเป็นรูหรือเป็นโพรงได้เป็นอย่างดี ขณะที่เจาะต้นไม้อยู่นั้นจะได้ยินเสียงกังวาลไปไกลเป็นเสียง "ป๊อก ๆ ๆ ๆ ๆ ๆ" เพื่อที่จะหาหนอนและแมลงที่ซ่อนอยู่ใต้เปลือกไม้และเนื้อไม้กินเป็นอาหาร ด้วยการใช้ลิ้นและน้ำลายที่เหนียวดึงออกมา ลิ้นของนกหัวขวานเมื่อยืดออกจะยาวมาก โดยลิ้นนี้จะถูกเก็บไว้โดยการพันอ้อมกะโหลก แล้วเก็บปลายลิ้นไว้ที่โพรงจมูกด้านใน ซึ่งการกระทำเช่นนี้นับว่าเป็นผลดีต่อต้นไม้ที่ช่วยกำจัดหนอนแมลงที่รบกวนได้ อันเป็นที่มาของชื่อสามัญทั้งในภาษาไทยและภาษาอังกฤษ จนได้รับฉายาว่า "หมอรักษาต้นไม้"

แต่ในทางตรงกันข้าม การเจาะต้นไม้เช่นนี้ก็ทำการทำลายความแข็งแรงของเนื้อไม้ได้ด้วย เนื่องจากนกหัวขวานไม่ได้เจาะต้นไม้ที่มีชีวิตอย่างเดียว แต่กับไม้แปรรูป เช่น เสาไฟฟ้าที่ทำจากต้นไม้ก็ถูกเจาะได้เช่นกัน และถูกเมื่อเจาะหลาย ๆ ที่ก็เป็นโพรงที่ทำให้แมลงหรือสัตว์อื่นเข้าไปอยู่อาศัยและทำลายเนื้อไม้ได้

แรงกระแทกที่นกหัวขวานใช้เจาะต้นไม้นั้นแรงมาก โดยเคลื่อนที่ด้วยความเร็ว 6 เมตรต่อวินาที และแรงที่เข้ากระทำนั้นเป็น 1,000 เท่าของแรงโน้มถ่วงโลก แต่เหตุที่นกหัวขวานสามารถที่จะกระทำเช่นนี้ได้ โดยที่สมองหรือส่วนหัวไม่ได้รับผลกระทบใด ๆ ก็เนื่องด้วยรอบ ๆ สมองนั้นห่อหุ้มไปด้วยกะโหลกรูปจานที่อ่อนนุ่มแต่หนาแน่นและยืดหยุ่นเหมือนฟองน้ำที่ภายในเต็มไปด้วยอากาศ อีกทั้งยังมีกล้ามเนื้อที่แข็งแรงล้อมรอบกะโหลกภายนอกที่โค้งเป็นรูปเลข 8 อีกต่างหาก และอีกยังมีจะงอยปากบนและล่างที่ยาวไม่เท่ากัน เหล่านี้เป็นสิ่งช่วยในการลดแรงกระแทกที่ส่งผลกระทบถึงสมอง โดยวันหนึ่ง ๆ นกหัวขวานสามารถเจาะต้นไม้ได้ถึง 500-600 ครั้ง หรือถึง 12,000 ครั้ง

นกหัวขวานมีพฤติกรรมการวางไข่ที่แปลก กล่าวคือ หลังจากออกไข่แล้ว ตัวผู้จะเป็นฝ่ายเข้ากกไข่และเลี้ยงดูลูกอ่อนเป็นหลัก โดยมีตัวเมียมาช่วยบ้างเป็นครั้งคราว อย่างไรก็ตาม นกหัวขวานมักจะมีโพรงอยู่เป็นประจำ คือ โพรงใดของตัวใดตัวหนึ่ง เมื่อเวลาพลบค่ำ ก็บินกลับมานอนในโพรงต่าง ๆ เหล่านี้ ตามปกติ นกหัวขวานตัวหนึ่ง ๆ มักจะมีโพรงที่อาศัยนอนเช่นนี้ 2-3 แห่ง เพื่อป้องกันอันตรายจากสิ่งอื่นที่มารบกวน

นกหัวขวานอาศัยอยู่ในป่าทั่วโลก ยกเว้นออสเตรเลีย, นิวซีแลนด์ และมาดากัสการ์ พบประมาณ 200 ชนิด ในประเทศไทยพบได้ราว 36 ชนิด และมี 2 ชนิดที่หายสาบสูญไปนานกว่า 50 ปีแล้ว จากการตัดไม้ทำลายป่าอันเป็นถิ่นที่อยู่อาศัย คือ นกหัวขวานอิมพีเรียล (*Campephilus imperialis*) กับนกหัวขวานปากงาช้าง (*C. principalis*) ซึ่งเป็นนกหัวขวานขนาดใหญ่ที่สุดในโลก 2 ชนิด

นกหัวขวานที่พบได้ในประเทศไทย
----------------------------

| ชื่อ | ชื่อวิทยาศาสตร์ | สถานะ |
| --- | --- | --- |
| นกคอพัน | *Jynx torquilla* | นกอพยพ |
| นกหัวขวานจิ๋วท้องลาย | *Picumnus innominatus* |  |
| นกหัวขวานจิ๋วอกแดง | *Sasia abnormis* |  |
| นกหัวขวานจิ๋วคิ้วขาว | *Sasia ochracea* |  |
| นกหัวขวานด่างแคระ | *Dendrocopos canicapillus* |  |
| นกหัวขวานด่างอกลายจุด | *Dendrocopos macei* |  |
| นกหัวขวานด่างหัวแดงอกลาย | *Dendrocopos atratus* |  |
| นกหัวขวานด่างหน้าผากเหลือง | *Dendrocopos mahrattensis* | หายาก |
| นกหัวขวานด่างท้องน้ำตาลแดง | *Dendrocopos hyperythrus* |  |
| นกหัวขวานอกแดง | *Dendrocopos cathpharius* |  |
| นกหัวขวานสีตาล | *Celeus brachyurus* |  |
| นกหัวขวานใหญ่สีดำ | *Dryocopus javensis* |  |
| นกหัวขวานแดงลาย | *Picus mineaceus* |  |
| นกหัวขวานเล็กหงอนเหลือง | *Picus chlorolophus* |  |
| นกหัวขวานปีกแดง | *Picus puniceus* |  |
| นกหัวขวานใหญ่หงอนเหลือง | *Picus flavinucha* |  |
| นกหัวขวานคอลาย | *Picus mentalis* |  |
| นกหัวขวานเขียวคอเขียว | *Picus viridanus* |  |
| นกหัวขวานเขียวป่าไผ่ | *Picus vittatus* |  |
| นกหัวขวานเขียวท้องลาย | *Picus xanthopygaeus* |  |
| นกหัวขวานเขียวตะโพกแดง | *Picus erythropygius* |  |
| นกหัวขวานเขียวหัวดำ | *Picus canus* |  |
| นกหัวขวานสามนิ้วหลังสีไพล | *Dinopium rafflesii* | หายาก |
| นกหัวขวานสามนิ้วหลังทอง | *Dinopium javanense* |  |
| นกหัวขวานสี่นิ้วหลังทอง | *Chrysocolaptes lucidus* |  |
| นกหัวขวานหัวเหลือง | *Gecinulus grantia* |  |
| นกหัวขวานป่าไผ่ | *Gecinulus viridis* |  |
| นกหัวขวานแดง | *Blythipicus rubiginosus* |  |
| นกหัวขวานแดงหลังลาย | *Blythipicus pyrrhotis* |  |
| นกหัวขวานหลังสีส้ม | *Reinwardtipicus validus* |  |
| นกหัวขวานลายตะโพกเหลือง | *Meiglyptes tristis* |  |
| นกหัวขวานด่างท้องดำ | *Meiglyptes jugularis* |  |
| นกหัวขวานลายคอแถบขาว | *Meiglyptes tukki* |  |
| นกหัวขวานแคระอกเทา | *Hemicircus concretus* |  |
| นกหัวขวานแคระจุดรูปหัวใจ | *Hemicircus canente* |  |
| นกหัวขวานใหญ่สีเทา | *Mulleripicus pulverulentus* |  |
|

รูปภาพ
------

* ต้นไม้ที่ถูกนกหัวขวานเจาะ (ควิเบก, แคนาดา)ต้นไม้ที่ถูกนกหัวขวานเจาะ (ควิเบก, แคนาดา)
* นกคอพัน (Jynx torquilla) เป็นนกหัวขวานที่ไม่สามารถเจาะและไต่ต้นไม้ได้นกคอพัน (*Jynx torquilla*) เป็นนกหัวขวานที่ไม่สามารถเจาะและไต่ต้นไม้ได้
* โพรงอาศัยของนกหัวขวานดำ (เฮากิปูดาส, ฟินแลนด์)โพรงอาศัยของนกหัวขวานดำ (เฮากิปูดาส, ฟินแลนด์)
* นกหัวขวานสามนิ้วหลังทอง (Dinopium javanense) เป็นนกหัวขวานชนิดที่พบได้ในประเทศไทยนกหัวขวานสามนิ้วหลังทอง (*Dinopium javanense*) เป็นนกหัวขวานชนิดที่พบได้ในประเทศไทย
* วู้ดดี้ ตัวการ์ตูนนกหัวขวานของยูนิเวอร์แซลสตูดิโอส์วู้ดดี้ ตัวการ์ตูนนกหัวขวานของยูนิเวอร์แซลสตูดิโอส์
* นกหัวขวานเขียวตะโพกแดง (Picus erythropygius) นกหัวขวานอีกชนิดหนึ่งที่พบได้ในประเทศไทยนกหัวขวานเขียวตะโพกแดง (*Picus erythropygius*) นกหัวขวานอีกชนิดหนึ่งที่พบได้ในประเทศไทย

ความสัมพันธ์กับมนุษย์
---------------------

ด้วยลักษณะพิเศษที่สามารถเจาะต้นไม้ได้ด้วยแรงกระแทกรุนแรง โดยที่ส่วนหัวและสมองไม่ได้รับผลกระทบกระเทือน ทำให้มีนักวิทยาศาสตร์ได้ศึกษาหลักการนี้ มาพัฒนาเพื่อผลิตหมวกกันน็อกสำหรับขับขี่ยานพาหนะเพื่อความปลอดภัย ในขณะที่บางชนิดที่มีสีสันสวยงาม ก็นิยมนำมาเลี้ยงเป็นสัตว์เลี้ยง อีกทั้งนกหัวขวานได้ถูกสร้างเป็นตัวการ์ตูนชื่อ "วู้ดดี้" ในภาพยนตร์การ์ตูนชุด *Woody Woodpecker* ในสังกัดยูนิเวอร์แซลสตูดิโอส์ ที่มีเอกลักษณ์คือ เสียงหัวเราะที่เป็นธีมดนตรีประกอบอีกด้วย

อ้างอิง
-------

1. 1 2   Walters, Michael P. (1980). *Complete Birds of the World*. David & Charles PLC. ISBN 0715376667.
2. ↑  อันดับนกหัวขวาน (Piciformes) จากสนุกดอตคอม[*ลิงก์เสีย*]
3. ↑  "ลิ้นมหัศจรรย์ของนกหัวขวาน !!??". คลังข้อมูลเก่าเก็บจากแหล่งเดิมเมื่อ 2013-07-29. สืบค้นเมื่อ 2012-11-12.
4. ↑  ทำไมนกหัวขวานจึงเจาะต้นไม้?
5. ↑  ศัตรูทำลายไม้อื่น ๆ
6. ↑  เมื่อนกหัวขวานเจาะไม้
7. 1 2  เจาะไชกะโหลกของนกหัวขวาน หาวิธีทำหมวกกันน็อกของคน จากไทยรัฐ
8. ↑  ขำๆ กับ "อิกโนเบล 2006" งานวิจัยที่ทำให้ยิ้มน้อยยิ้มใหญ่ จากผู้จัดการออนไลน์[*ลิงก์เสีย*]
9. ↑  นกหัวขวาน
10. ↑  "นกหัวขวานใหญ่สีเทา จากคมชัดลึก". คลังข้อมูลเก่าเก็บจากแหล่งเดิมเมื่อ 2012-11-14. สืบค้นเมื่อ 2012-11-12.
11. ↑  "นกหัวขวานวู๊ดดี้ ARCHIVE". คลังข้อมูลเก่าเก็บจากแหล่งเดิมเมื่อ 2015-06-22. สืบค้นเมื่อ 2012-11-12.

แหล่งข้อมูลอื่น
---------------

* รูปและวีดีโอนกหัวขวาน (เพิ่มเติม)


วิกิสปีชีส์มีข้อมูลภาษาอังกฤษเกี่ยวกับ ***Picidae***

คอมมอนส์ มีภาพและสื่อเกี่ยวกับ:  
**วงศ์นกหัวขวาน**